**MINISTERUL EDUCAŢIEI AL REPUBLICII MOLDOVA**

**CONCEPT**

**PRIVIND REALIZAREA ÎNVĂŢĂMÂNTULUI PRIMAR, GIMNAZIAL ŞI LICEAL LA DISTANŢĂ A PERSOANELOR CU DIFICULTĂŢI DE ÎNVĂŢARE CAUZATE DE DIZABILITĂȚI**

**Chișinău, 2016**

**CUPRINS**

[Introducere 3](#_Toc469064457)

[Termeni-cheie 3](#_Toc469064458)

[Context național. Situația copiilor cu dizabilități în Republica Moldova 4](#_Toc469064459)

[Statistici actuale privind copiii cu dizabilități 4](#_Toc469064460)

[Educația copiilor cu dizabilități în Republica Moldova 5](#_Toc469064461)

[Scopul şi obiectivele de bază ale învăţământului la distanţă în învăţământul preuniversitar 6](#_Toc469064462)

[Caracteristici generale ale copiilor cu dizabilități ce pot opta pentru un învăţământ la distanţă 6](#_Toc469064463)

[Viziune strategică privind învăţământul la distanţă a copiilor cu dizabilități 8](#_Toc469064464)

[Asigurarea metodico-didactică a învăţământului la distanţă 8](#_Toc469064465)

[Asigurarea tehnico-materială a învăţământului la distanţă 8](#_Toc469064466)

[Etapele implementării Învăţământului la Distanţă 10](#_Toc469064467)

[Finanțarea învăţământului la distanță 10](#_Toc469064468)

[Amendarea cadrului legal 10](#_Toc469064469)

[Dispoziții finale 11](#_Toc469064470)

[Referințe bibliografice 11](#_Toc469064471)

# Introducere

Tendința globală de transformare a conținutului educațional într-o formă electronică îl face disponibil oricui, oriunde şi oricând. Potențialul foarte mare al învățământului la distanță rezultă din faptul că el nu impune constrângeri de timp, spațiu şi ritm de studiu. Totodată, învățământul la distanță contribuie la sporirea eficienței, a flexibilității şi accesului la instruire pentru fiecare.

Conceptul învățământului la distanță în învățământul preuniversitar (în continuare Concept) este elaborat în temeiul prevederilor art. 22, 29, 31 din Codul educației al Republicii Moldova, nr. 152 din 17.07.2014. Conceptul determină scopul, obiectivele, caracteristicele de bază şi stabilește cadrul metodologic de dezvoltare a învățământului primar, gimnazial şi liceal la distanță a copiilor cu dificultăți de învățare cauzate de dizabilități.

# Termeni-cheie

În sensul prezentului Concept, se definesc următoarele noţiuni şi termeni:

*Educația incluzivă* -  proces educaţional care răspunde diversităţii copiilor şi cerinţelor individuale de dezvoltare şi oferă oportunităţi şi şanse egale de a beneficia de drepturile fundamentale ale omului la dezvoltare şi educaţie de calitate în medii comune de învăţare.

*Învățământ la distanță* – formă instituționalizată de învățământ, echivalentă cu învățământul cu frecvență, învățământul cu frecvență redusă, învățământul la domiciliu, studiu individual, realizată preponderent în mediu virtual de învățare cu ajutorul tehnologiilor de instruire la distanță.

*Instruire la distanță* – proces de interacțiune la distanță a cadrului didactic cu elevii, a elevilor între ei, care reflectă toate componentele inerente procesului de instruire (obiective, conținut, metode, forme de organizare, mijloace de instruire).

*Tehnologie de instruire* – complex de forme, metode, procedee şi mijloace de instruire interconectate, orientat spre formarea cunoștințelor, abilităților, competențelor la un obiect de studiu.

*Tehnologie de instruire la distanță* – tehnologie de instruire, realizată în cea mai mare parte cu ajutorul tehnologiei informației şi a comunicațiilor, prin interacțiunea indirectă, sincronă sau / şi asincronă dintre elevi şi cadrele didactice.

*Instruire sincronă la distanță* *–* instruire care se desfășoară în mediu de învățare virtual, cu participarea concomitentă a elevilor şi cadrelor didactice.

*Instruire asincronă la distanță* *–* instruire care se desfășoară în mediu de învățare virtual, la care elevii şi cadrele didactice nu sunt conectați simultan.

*Mediul virtual* *de învățare* – spațiul, în care se realizează activități de predare / învățare / evaluare, folosind o varietate de instrumente şi resurse informaționale în contextul eforturilor de realizare a finalităților de studii.

*Resurse informaționale digitale* – informația (textuală, grafică, multimedia), înscrisă pe un suport digital, pe care utilizatorul o poate încărca pe calculator pentru a o utiliza în scopuri educaționale.

# Context național. Situația copiilor cu dizabilități în Republica Moldova

Fiecare copil înainte de a fi un copil cu dizabilitate, indiferent de gravitatea acesteia, este un copil cu drepturi egale și căruia trebuie să-i asigurăm prin măsuri sociale, educaționale și medicale șanse egale la învățare, dezvoltare, integrare și participare școlară și socială. Copiii cu dizabilități au dreptul la educația de calitate de rând cu toți copiii. Copilul cu dizabilitate are dreptul să se înscrie la școală, ceea ce înseamnă acces, și să participe la programe de educație care să îi stimuleze potențialul și să îi sprijine dezvoltarea. Dizabilitatea ca tip de cerință educațională specială necesită sprijin și resurse suplimentare, dar constituie o direcție de abordare flexibilă și deschisă a problematicii învățământului în general. Curriculum școlar se adaptează și individualizează pentru a răspunde diversității nevoilor copiilor.

Educația copiilor cu dizabilități este susținută printr-o colaborare continuă dintre specialiști, părinți și reprezentanții legali ai copilului și comunitate. Dezvoltarea și susținerea competențelor de către toți partenerii duce la incluziunea individuală și socială eficientă.

Dreptul la educație are în esență orientarea către incluziunea socială și de aceea presupune participare și implicare a fiecărui individ, după posibilitățile și competențele sale. Astfel finalitatea școlarizării se referă la nevoia de participare și implicare în viața socială.

Pe fundalul evoluțiilor la nivel global, pe parcursul ultimilor ani, Republica Moldova a înregistrat progrese notabile în ceea ce privește asigurarea respectării și protecția drepturilor copiilor: au fost ratificate importante documente internaționale (Convenția ONU cu privire la drepturile copilului, Convenția ONU privind drepturile persoanelor cu dizabilități) și aprobate documente de politici și legislative naționale (Strategia națională ”Educație pentru Toți”, Strategia națională și Planul de acțiuni privind reforma sistemului rezidențial de îngrijire a copilului pe anii 2007-2012, Strategia de incluziune socială a persoanelor cu dizabilități (2010-2013), Strategia ”Educația 2020”, Strategia pentru protecția copilului pe anii 2014-2020, Codul Educației, Programul de dezvoltare a educației incluzive în Republica Moldova pentru anii 2011-2020).

Astfel, în Republica Moldova există premisele necesare pentru implementarea învățământului la distanță, inclusiv infrastructura informatică şi de comunicație.

Totodată, implementarea și dezvoltarea învățământului la distanță în învățământul preuniversitar în Republica Moldova este frânată de lipsa cadrului normativ, motivația insuficientă a cadrelor didactice de a elabora cursuri electronice, numărul relativ mic de calculatoare şi alte dispozitive electronice, competențe digitale insuficiente.

## 

## Statistici actuale privind copiii cu dizabilități

Potrivit datelor Biroului Național de Statistică, la 30.11.2016, numărul estimat al persoanelor cu dizabilități în Republica Moldova este de 184,5 mii persoane, inclusiv 12,9 mii copii cu vârsta de 0-17 ani. Persoanele cu dizabilități reprezintă 5,2% din populația totală a tarii, iar copiii cu dizabilități constituie 1,9% din numărul total al copiilor din Republica Moldova. Statisticile oficiale la nivel de țară, deși conțin anumiți indicatori, nu reflectă integral situația pe tipuri de dizabilități (fizice, intelectuale, de văz, de auz, de limbaj, asociate) și gradele de severitate a dizabilităților (sever, accentuat, mediu).

Conform informațiilor furnizate de Casa Națională de Asigurări Sociale, la 01.10.2016 erau înregistrați 11754 de copii cu dizabilități cu vârsta de până la 18 ani, beneficiari de alocații sociale[[1]](#footnote-1).

Statisticile oficiale la nivel de țară, deși conțin anumiți indicatori, nu reflectă integral situația pe tipuri de dizabilități (fizice, intelectuale, de văz, de auz, asociate) și gradele de severitate a dizabilităților (sever, accentuat, mediu).

Conform datelor cartografierii serviciilor educaționale și a beneficiarilor acestora, realizată de Lumos[[2]](#footnote-2) în 2014 în 24 de raioane ale țării, s-a evidențiat printre copiii cu dizabilități de vârstă de la 0 la 18 ani, după tipul dizabilității, 38% sunt cu dizabilități severe intelectuale, 19% cu dizabilități fizice/neuromotorii și 17% cu dizabilități asociate.

Specialiștii din cadrul structurilor abilitate cu evaluarea complexă a dezvoltării copiilor cu dizabilități constată că, în practică, se conturează câteva grupuri distincte în contingentul celor cu dizabilități severe[[3]](#footnote-3):

1. *Copii cu dizabilități fizice/neuromotorii severe asociate cu dizabilități intelectuale/mintale severe*, care, de regulă, sunt imobilizați la pat și necesită asistență specializată.
2. *Copii cu dizabilități intelectuale/mintale severe*, care, de cele mai dese ori, sunt asociate cu dificultăți de învățare severe, tulburări de vorbire și alte deficiențe. De regulă, au nevoie de însoțitor/asistent personal.
3. *Copii cu dizabilități fizice/neuromotorii severe, dar fără dizabilități intelectuale*, care au limitări mari în funcționare și participare și, de asemenea, necesită asistent personal.
4. *Copii cu maladii somatice și cu maladii incurabile,* care nu necesită sau necesită minimum de asistență în plan educațional.

## Educația copiilor cu dizabilități în Republica Moldova

În prezent, legislația națională încurajează înrolarea tuturor copiilor în instituțiile generale. Codul Educației stipulează expres acest drept și stabilește gratuitatea exercitării lui. Conform prevederilor legale, învățământul pentru copiii şi elevii cu cerințe educaţionale spe­ciale (CES), se organizează în instituțiile de învățământ general, inclusiv în instituţiile de învăţământ spe­cial, la domiciliu sau studiu individual. Legea obligă statul să asigure incluziunea copiilor şi elevilor cu CES prin abordarea individualizată, determinarea formei de incluziune, evaluarea/reevaluarea complexă. De asemenea, instituţiile de învăţământ şi autorităţile publice responsabile trebuie să asigure condiţii de ordin ambiental şi să ofere servicii educaţionale în funcţie de necesităţile individuale ale copiilor şi elevilor cu CES.

Pentru cazuri specifice, legislația prevede școlarizarea în învăţământul primar, gimnazial şi liceal prin învățământ la distanţă, care se organizează pe o perioadă de timp determinată sau nedeterminată pentru elevii care, din cauza problemelor de sănătate sau a unei dizabilităţi, sunt lipsiţi de posibilitatea de a se deplasa.

Totodată, pentru ca copiii cu dificultăţi de învăţare cauzate de dizabilități să poată urma un învăţământ la distanţă, mai sunt un şir de impedimente, precum:

* Lipsa actelor normative ce ar reglementa modul de organizare şi desfăşurare a unei instruiri la distanţă în învăţământul primar, gimnazial şi liceal;
* Lipsa actelor normative ce ar identifica categoria de elevi cu dificultăţi de învăţare cauzate de dizabilități ce ar putea realiza un învăţământ la distanţă;
* Lipsa modelelor în învățământul general de instruire la distanță a copiilor cu dizabilități, care să furnizeze dovezi privind fezabilitatea unei astfel de instruiri;
* Dotarea insuficientă cu tehnologii asistate, dispozitive, echipamente, mijloace de comunicare care să faciliteze incluziunea educațională (tehnică de calcul, softuri speciale, dispozitive audio, video etc.);
* Lipsa asistentului personal, alocat copiilor cu un grad redus de independență și autoadministrare;
* Pregătirea cadrelor didactic în realizarea unui învăţământ la distanţă.

Este evident că autoritățile și instituțiile responsabile trebuie să își coopereze eforturile pentru ca angajamentele privind asigurarea accesului la educație pentru toți copiii să devină realitate și să contribuie, în fapt, la realizarea drepturilor copiilor cu dizablități.

## 

## Scopul şi obiectivele de bază ale învăţământului la distanţă în învăţământul preuniversitar

Incluziunea este definită de UNESCO drept un ansamblu de măsuri care se aplică diverselor categorii de populație şi urmărește înlăturarea segregării, sub toate formele.

*Scopul* implementării Învățământului la distanță în sistemul de învățământ preuniversitar al Republicii Moldova constă în diversificarea și dezvoltarea calitativă a serviciilor educaționale (integrarea posibilităților învățământului formal, informal și neformal), în baza utilizării TIC, în vederea creării condițiilor egale de acces la studii a diferitor categorii de persoane, prin flexibilitatea procesului de învățământ și sporirea eficienței acestuia.

*Obiectivele* implementării și dezvoltării Învățământului la distanță:

* asigurarea accesului la o instruire/formare calitativă, inclusiv prin crearea condițiilor adecvate pentru persoanele cu dizabilităţi;
* alinierea sistemului de învățământ preuniversitar din Republica Moldova la tendințele mondiale de dezvoltare a învățământului la distanță şi asigurarea accesului la servicii educaționale de calitate pentru fiecare;
* implementarea unor modalități noi de instruire prin integrarea/combinarea instruirii la distanță cu cele existente;
* fundamentarea psihologică și pedagogică a metodologiei de utilizare a învățământului la distanță;
* formarea competențelor resurselor umane (cadrelor didactice, tutorilor, etc) implicate în învățământul la distanță;
* instruirea utilizatorilor în vederea folosirii posibilităților învățământului la distanță;
* dezvoltarea mediului educațional național unic și utilizarea eficientă a posibilităților acestuia;
* elaborarea și dezvoltarea resurselor informaționale digitale pentru învățământul la distanță.

# Stări de sănătate și funcționalitate ale persoanelor cu dizabilități ce pot opta pentru un învăţământ la distanţă

Copiii cu dizabilități pot prezenta un tablou larg de caracteristici, care depind de combinația deficiențelor pe care le au, de vârsta copilului, de severitatea dizabilității.

Problemele educaționale ridicate de severitatea deficienței solicită efortul comun al specialiștilor și a părinților/reprezentanților legali ai copilului. Efortul comun al serviciilor educaționale, medicale și sociale se coagulează, pentru ca în final, copilul cu dizabilităţi să fie bine îngrijit, mai bine tratat, iar potențialul lui de învățare să fie valorificat la maximum.

Această abordare este una globală, copilul fiind tratat ca un întreg armonios: viața copilului nu este disociată de funcționarea lui în sarcini cotidiene, de relații și de activitatea lui socială.

Pentru un învățământ la distanță pot opta elevii din învăţământul primar, gimnazial și liceal cu următoarele boli şi stări patologice[[4]](#footnote-4):

|  |  |  |
| --- | --- | --- |
| **Nr. d/o** | **Denumirea maladiilor şi stării funcţionale** | **Gradul de dizabilitate** |
| **Capitolul II. Tumori** | | |
|  | Defectele dobândite ale maxilarelor în urma înlăturării tumorilor benigne: defect morfologic cu dereglarea funcţiei de masticaţie, respiraţie, vorbire, dereglări fizionomice, adaptarea socială dificilă. | Accentuat |
|  | Tumori benigne enorme cu afectarea mai mult de 1/3 a feţei: dereglări morfologice, dereglări funcţionale (masticaţie, respiraţie, vorbire), dereglări fizionomice, adaptare socială dificilă. | Accentuat |
| **Capitolul IV. Bolile endocrine, de nutriţie şi metabolism** | | |
|  | Dereglările metabolismului glucidic (glicogenoză, tip I, II, III etc.).   1. cu retard fizic sever, sindromul miatonic pronunţat şi   dereglări biochimice grave; | Sever |
|  | Mucoviscidoză (Fibroza chistică). Oxigenodependent | Sever |
| **Capitolul VI. Bolile sistemului nervos** | | |
|  | Bolile neuro-musculare ereditare: Miopatiile progresive; Amiotrofiile spinale; Distrofiile musculare progresive – formele Duchenne şi Becker; Distrofia facio-scapulo-humerală etc. | Sever |
| **Capitolul XI. Bolile aparatului digestiv** | | |
|  | Fistule postoperatorii ale intestinului subţire şi a colonului, encopreză, cu modificări majore ale funcţiei de digestie.**Portajul permanent al stomei** | Sever |
| **Capitolul XIII. Bolile sistemului osteo-articular, ale muşchilor si ţesutului conjunctiv** | | |
|  | Displazii ereditare ale ţesutului conjunctiv: colagenopatii ereditare-sindromul Marfan, Ehlers-Danlos etc.:  b) cu dereglări grave ale funcţiei aparatului osteoarticular, anomalii cardiace grave (anevrizma aortică etc.), anomalii poliorganice, dereglări de coagulare, adaptare socială dificilă. | Sever |
|  | Boli ereditare cu dezadaptare socială, cu dereglări motorii. | Sever |
| **Capitolul XIV. Bolile aparatului genito-urinar** | | |
|  | Insuficienţa renală cronică de gradul II-III, complicaţie a glomerulonefritelor cronice, maligne, pielonefritelor cronice. Dependenţi de epurarea extracorporală. | Sever |
|  | Incontinenţă de urină diurnă şi nocturnă. | Sever |
| **Capitolul XVII. Malformaţii congenitale, deformaţii şi anomalii cromozomiale** | | |
|  | Sindromul Williams (cardiopatii congenitale cu tendinţă de progresare, anomalii ale scheletului, retard mintal, dereglări neurotice şi diencefalice, hipercalcemia neonatală, adaptarea socială dificilă). | Sever |
|  | Despicătura labio-maxilo-palatină:   1. bilaterală: defect morfologic pronunţat cu dereglarea respiraţiei, alimentaţiei, masticaţiei, vorbirii; cu dereglări fizionomice pronunţate; adaptare socială dificilă. | Sever |
|  | Adenţie congenitală uni/bilaterală (Sindromul P. Lefevre): defect morfologic cu pierderea totală a funcţiei de masticaţie, dereglarea vorbirii; adaptare socială dificilă. | Accentuat |
|  | Fistule congenitale ale intestinului subţire şi a colonului, encopreză, cu modificări majore ale funcţiei de digestie. | Sever |
|  | Epidermoliza buloasă simplă şi distrofică. | Sever |
|  | Eritrodermia congenitală buloasă ihtioziformă. | Sever |
|  | Ihtioza congenitală cu manifestări ce dereglează activitatea fizică a bolnavului. | Sever |
|  | Malformaţii osteoarticulare: hondrodistrofii, osteogeneza imperfectă, boala exostozelor multiple ereditare, artrogripoza etc. | Sever |
|  | Extrofia vezicii urinare. Epispadias. | Sever |
|  | Anomalii congenitale multiple (malformaţii congenitale multiple, sindrom plurimalformativ). | Sever |
| **Capitolul XIX. Leziuni traumatice, otrăviri şi alte consecinţe ale cauzelor externe** | | |
|  | Leziuni traumatice ale coloanei vertebrale (fracturi, luxaţii vertebrale, hernii de disc) şi măduvei spinării, asociată cu traume a organelor cutiei toracice şi abdominale:  a) ireversibile | Sever |

# Viziune strategică privind învăţământul la distanţă a copiilor cu dizabilități

Învăţământul la distanţă reprezintă o formă flexibilă de studiu, care se bazează pe autonomia relativă a elevului, cu privire la locul în care să înveţe, metoda de învăţare, forma de comunicare cu cadrele didactice şi cu colegii.

Componente prioritare ale sistemului de învăţământ la distanţă sunt resursele informatice, sistemele de comunicare la distanță, sistemul tutorial.

Învăţământul la distanţă presupune dezvoltarea competențelor digitale atât la elevi, cât și la cadre didactice.

Pentru asigurarea instruirii la distanţă este necesar de un suport normativ-juridic care va cuprinde următoarele domenii:

1. Elaborarea cadrului normativ-juridic privind organizarea şi desfăşurarea învăţământului la distanţă;
2. Elaborarea cerinţelor faţă de infrastructura şi dotarea tehnică a instituţiilor de învăţământ preuniversitar pentru organizarea învăţământului la distanţă;
3. Crearea bazei metodice privind elaborarea şi utilizarea resurselor informaţionale digitale;
4. Elaborarea recomandărilor pentru asigurarea managementului calităţii procesului de învăţământ la distanţă.

## 

## Asigurarea metodico-didactică a învăţământului la distanţă

Curriculumul pe discipline este un document, care ghidează proiectarea didactică axată pe un ansamblu de acţiuni: definirea finalităţilor educaţionale (obiective, competenţe), stabilirea conţinutului materiei de studiu, a strategiilor de predare – învăţare – evaluare.

Materialele metodico-didactice utilizate în Învăţământul la distanţă diferă esenţial de manualele tradiţionale. Astfel, pentru învăţământul la distanţă se vor folosi ghiduri, resurse informaţionale digitale, sisteme automatizate de testare şi alte materiale specifice care pot fi difuzate prin intermediul rețelelor Internet.

Resursele informaţionale digitale constituie una din principalele componente ale învăţământului la distanţă. Resursele informaţionale digitale reprezintă fişiere cu imagini, film, sunet, text, modele statice şi dinamice, obiecte ale realităţii virtuale şi a modelării interactive, materiale didactice necesare pentru organizarea procesului de învăţământ, în funcţie de finalităţile învăţării.

Materialele metodico-didactice vor fi concepute şi elaborate în corespundere cu curriculumul disciplinelor, ţinând cont de particularităţile învăţământului la distanţă. Materialele didactice trebuie să fie accesibile pe diferite periferice (calculator, tabletă, smartphon, etc.), dar şi prin utilizarea diverselor aplicaţii acceptate de instituția de învățământ.

Calitatea resurselor determină în mod esenţial eficienţa cursului şi se asigură prin scenarizarea traseului educaţional.

## Asigurarea tehnico-materială a învăţământului la distanţă

Învăţământul la distanţă trebuie să aibă o bază tehnico-materială modernă şi eficientă.

Baza tehnico-materială a sistemului de învăţământ la distanţă la nivel de instituţie se constituie din următoarele componente:

* Mijloace tehnico-materiale: echipament audio/video, tehnică de calcul, echipamente şi altele prevăzute pentru crearea resurselor pentru învăţământul la distanţă;
* Software specializate necesare pentru desfăşurarea învăţământului la distanţă;
* Echipamente de găzduire/depozitare a resurselor (biblioteci electronice, repozitorii, etc.);

Dezvoltarea bazei tehnico-materiale va fi asigurată din contul mijloacelor bugetare şi al mijloacelor instituţiilor de învăţământ. Pentru instituţiile publice, statul va contribui la dezvoltarea bazei tehnico-materiale a sistemului de învăţământ la distanţă şi la utilarea instituţiilor de învăţământ preuniversitar cu echipamentul necesar la nivelul standardelor naţionale, elaborate de Ministerul Educaţiei.

Pentru a ajuta copiii cu dizabilităţi în ceea ce priveşte accesibilitatea calculatoarelor şi a internetului, există o gamă variată de tehnologii şi dispozitive disponibile, ce pot fi utilizate. De exemplu:

* software de recunoaştere a sunetului, care poate fi folositor celor care prezintă dificultăţi în utilizarea mouse-ului sau a tastaturii;
* software de mărire a imaginii de pe ecran, care face mai vizibil ceea ce este pe monitor, ajutând astfel persoanele cu probleme vizuale;
* tastaturi care pot face mai uşoară şi mai precisă redactarea, pentru cei care au dizabilităţi motorii;
* software de citire a informaţiei textuale de pe ecran, care poate citi cu ajutorul discursului sintetizat sau al elementelor selectate ceea ce este dispus pe monitor, tot ce se întâmplă pe calculator (de ajutor în cazul persoanelor cu probleme de citit, dificultăţi de învăţare, cu dizabilităţi vizuale sau chiar fără vedere).

Implementarea şi organizarea învăţământului la distanţă

Elevii beneficiază de învățământ la distanță în baza cererii depuse de părinte/reprezentant legal al copilului, cu anexarea certificatelor ce indică diagnosticul dizabilităţii, emis de organele competente.

Structura planurilor de învăţământ pentru programele de studiu în învăţământul la distanţă respectă întocmai structura planurilor de învăţământ a programelor organizate la forma de studii cu frecvență şi respectă regulile de transformare în activităţi specifice învăţământului la distanţă, conform rigorilor stabilite.

În organizarea învăţământului la distanţă sunt implicaţi următorii parteneri: elevi, personalul didactic, tutore.

Personalul didactic este format din cadre didactice care desfăşoară orele de contact indirect (instruire sincronă şi, după caz, instruire asincronă). Cadrele didactice care desfăşoară orele de contact indirect realizează activităţile obligatorii prevăzute în planurile de învăţământ, îndrumă elevi pe parcursul disciplinei studiate şi participă la evaluarea rezultatelor elevilor.

Părinţii/reprezentanţii legali ai copiilor asistă elevii la domiciliu pe tot parcursul programului de studiu.

Strategic, învățământul la distanță se va organiza în cadrul învăţământului primar, gimnazial și liceal astfel**:**

1. În cadrul sistemului de învăţământ la distanţă copiii sunt instruiţi on-line de către cadre didactice din instituții de învățământ, fiind monitorizați de un tutore.
2. Învăţământul la distanţă este susţinut de programe specializate, platforme e-learning. Programele specializate/platformele e-learning pentru învăţământul la distanţă permit urmărirea directă a lecțiilor, documentarea şi urmărirea programelor de instruire, a materialelor de curs, dar şi testarea cunoştinţelor dobândite de elevii.
3. Atât instituția de învățământ, cât și părintele au obligaţia de a asigura condițiile optime pentru desfășurarea învățământului la distanță (tehnică de calcul (calculator, laptop, etc), conexiune la Internet, camere web, boxe, microfon, proiectoare, etc.)
4. Părintele/reprezentantul legal al copilului care acceptă înscrierea copilului în cadrul sistemului de învăţământ la distanţă trebuie să depună o cerere către administrația instituției de învățământ în care învață elevul, indicând motivul solicitării şi anexând certificatele corespunzătoare.
5. Cererea trebuie coordonată, în prealabil, cu OLSDÎ.
6. OLSDÎ, în septembrie, la începerea anului şcolar, va informa, în scris, Ministerul Educațieicu privire la numărul elevilor, cu indicarea institiuţiei, disciplinelor și listei elevilor, cu specificarea maladiilor.
7. Lista profesorilor calificați ce vor realiza instruirea la distanță este stabilită şi aprobată de administraţia instituției de învățământ în care activează cadrul didactic.
8. Evaluarea elevilor se va realiza în conformitate cu *Regulamentul privind evaluarea şi notarea rezultatelor şcolare, promovarea şi absolvirea în învăţământul primar şi secundar*, aprobat de Ministerul Educației.
9. Evaluarea finală în învăţământul primar, examenele de absolvire a gimnaziului şi a examenul de bacalaureat sunt obligatorii pentru toţi elevii înscrişi în cadrul sistemului de învăţământ la distanţă şi realizează concomitent cu evaluarea elevilor înscrişi în cadrul sistemului de învăţământ cu frecvenţă, în conformitate cu programele şi metodologiile aprobate de Ministerul Educaţiei.
10. La finalizarea fiecărui nivel sau ciclu de învăţământ elevii instruiţi la distanţă vor primi: în învăţământul gimnazial – Certificat de studii gimnaziale; în învăţământul liceal – Diplomă de  bacalaureat.

# Etapele implementării Învăţământului la Distanţă

Implementarea învăţământului la distanţă în învățământul preunivesitar în Republica Moldova necesită realizarea de către Ministerul Educaţiei, OLSDÎ şi instituțiile de învățământ preuniversitar a unui şir de acțiuni:

***Ministerul Educaţiei va:***

* contribui, după caz, la achiziţionarea şi distribuirea utilajelor şi software necesare pentru asigurarea învăţământului la distanţă.
* asigura actualizarea programelor de formare iniţială şi continuă a cadrelor didactice cu privire la formarea competenţelor digitale, implementare eficientă a TIC în educaţie.

***OLSDÎ va:***

* asigura, în instituțiile de învățământ din subordine, calitatea în desfăşurării învăţământului la distanţă

***Instituțiile de învăţământ preuniversitar vor:***

* asigura baza tehnico-materială necesară pentru desfăşurarea învăţământului la distanţă;
* instrui personalul necesar desfășurării eficiente a procesului didactic;

asigura sub aspect metodico-didactic procesul de instruire;

* asigura cu resurse informaționale digitale procesul de instruire.

# Finanțarea învăţământului la distanță

Remunerarea cadrelor didactice se face în baza statelor de funcții aprobate de organul de decizie al instituției de învăţământ, cu respectarea normativelor în vigoare.

# Amendarea cadrului legal

Lista actelor normative ce necesită modificări/completări pentru asigurarea instruirii la distanţă a elevilor cu dificultăţi de învăţare cauzate de dizabilități:

1. Metodologia de organizare şi desfăşurare a evaluării finale în învăţământul primar
2. Metodologia de organizare şi desfăşurare a examenului de absolvire a gimnaziului
3. Metodologia de organizare şi desfăşurare a examenului de bacalaureat

# Dispoziții finale

Învăţământul la distanţă are un impact pozitiv asupra elevilor cu dificultăţi de învăţare cauzate de dizabilităţi, oferindu-le o formă de învăţământ flexibilă care răspunde direct la necesitățile de învăţare şi posibilității de încadrare în câmpul muncii a acestora. Implementarea Învăţământului la distanţă promovează accesul la învăţare pentru fiecare, fiind totodată un promotor al societății informaționale bazate pe cunoaștere.

# Referințe bibliografice

Barriers to education. A Note. Leonard Cheshire Disability, <http://www.eenet.org.uk/resources/docs/barriers%20to%20education.pdf>

Clasificarea internaţională a funcţionării, dizabilităţii şi sănătăţii (CIF)/OMS Geneva – Organizaţia Mondială a Sănătăţii. Bucureşti: MarLink, 2004.

Codul Educației, nr.152 din 17.07.2014. Monitorul Oficial nr.319-324, art.Nr:634.

1. Conceptul privind incluziunea educațională a copiilor cu dizabilități severe (proiect). 2016
2. Ghid practic privind codificarea morbidităţii şi mortalităţii populaţiei în conformitate cu clasificaţia internaţională a maladiilor revizia X. Ministerul Sănătăţii al Republicii Moldova. 2009
3. Ordinul Ministerului Muncii, Protecției Sociale și Familiei, Ministerului Sănătății, Ministerului Educației *cu privire la aprobarea criteriilor de determinare a dizabilităţii la copii în vârstă de până la 18 ani* nr.13/71/41 din 28 ianuarie 2013
4. Orientările Uniunii Europene pentru promovarea și protecția drepturilor copilului <https://www.consilium.europa.eu/uedocs/cmsUpload/16031.ro07.pdf>.
5. Programul de dezvoltare a educației incluzive în Republica Moldova pentru anii 2011-2020. HG nr.523 din 11.07.2011. Monitorul Oficial nr.114-116, art. Nr:589.
6. Regulamentul-cadru privind organizarea şi desfăşurarea învăţământului superior la distanţă. Ordinul ME al Republicii Moldova nr 474 din 24.05.2016.
7. Standardele de calitate pentru instituțiile de învățământ primar și secundar din perspectiva școlii prietenoase copilului.
8. Strategia de dezvoltare a educației pentru anii 2014-2020 ”Educația-2020”. Hotărârea Guvernului nr.944 din 14.11.2014. Monitorul Oficial nr.345-351, art. Nr:1014.
9. Strategia pentru protecţia copilului pe anii 2014-2020. Hotărârea Guvernului nr.434 din 10.06.2014. Monitorul Oficial nr.160-166, art. Nr:481.
10. [www.bns.md](http://www.bns.md)
11. [www.cnas.md](http://www.cnas.md)
12. [www.cnms.md](http://www.cnms.md)
13. [www.unicef.org](http://www.unicef.org)

1. Informație privind  [beneficiarii de pensii, alocaţii sociale de stat şi indemnizaţii adresate familiilor cu copii, aflaţi la evidenţa Casei Naţionale de Asigurări Sociale la situaţia de 01.10.201](http://cnas.md/public/files/08.10.15/statistica_01.10.2015_rom.xls)6

   <http://www.cnas.md/doc.php?l=ro&idc=244&id=4004&t=/Statistica/Informatie-privind-beneficiarii-de-pensii-alocatii-sociale-de-stat-si-indemnizatii-adresate-familiilor-cu-copii-aflati-la-evidenta-Casei-Nationale-de-Asigurari-Sociale-la-situatia-de-01102016> [↑](#footnote-ref-1)
2. Cartografierea realizată în cadrul Proiectului ”Integrarea copiilor cu dizabilități în școlile generale”, finanțat de Banca Mondială, administrat de FISM și implementat de Lumos Foundation Moldova, în perioada octombrie-decembrie 2014. [↑](#footnote-ref-2)
3. Concept privind incluziunea educațională a copiilor cu dizabilități severe (proiect) [↑](#footnote-ref-3)
4. conform Clasificaţiei Internaţionale a Maladiilor, Revizia a X-a OMS. Ordinul Ministerului sănătăţii al Republicii Moldova nr. 381 din 24.08.1995 privind întroducerea şi utilizarea Reviziei X OMS a Clasificaţiei Internaţionale a Maladiilor în Republica Moldova [↑](#footnote-ref-4)